Mamma Bush (90) hjelper sønnen i valgkampen
Frityrgryten fikk en pause og småbordene var ryddet bort på restauranten Wade's i Spartanburg i Sør-Carolina fredag. Når republikanerne i delstaten i dag, lørdag, går til nominasjonsvalg, har presidentkandidatene den siste uken fartet mellom gymsaler, universiteter, idrettsarenaer – og spisesteder for en mer intim atmosfære. Har du oversikt? Disse stiller som presidentkandidater I det lille rommet på restauranten satt tilhørerne tett da tidligere Florida-guvernør Jeb Bush spaserte ut av kampanjebussen sin med storfamilien på slep: kona Columba (62), sønnen Jeb Jr. (33), brødrene Neil (61) og Marvin (59) – og ikke minst moren og tidligere førstedame Barbara Bush (90). Den spreke 90-åringen var med sønnen på hele tre valgmøter på kryss og tvers av delstaten fredag. – Jeb har vært en utmerket sønn, utmerket far og ektemann. Han giftet seg bra, sa Barbara Bush ikledd i en rød jakke, perlesmykke rundt halsen og store perler i ørene. – Han er en av mine fire favorittsønner, sa 90-åringen til høy latter fra tilhørerne – og ikke minst fra sønnen selv. Lest denne? Trump: – Liker ikke å krangle med pavenDen best kjente av de fire er George W. Bush (69), USAs 43. president, som hun har sammen med ektemannen og USAs 41. president, George H. W. Bush (91). Nå kjemper lillebror Jeb å bli den 45. i rekken. – Han er stødig, ærlig, anstendig og snill. Det er gledelig å være her sammen med ham, sa 90-åringen med sønnen ved sin side. Les også: På innsiden av stemmekampen i Sør-Carolina Da hovedpersonen fikk mikrofonen fra moren var han rask med å skyte inn: – Jeg lover dere - da vi gikk fra bussen så hvisket hun at jeg er favoritten hennes, sa Jeb Bush til enda mer latter fra salen. Da Bush kunngjorde sitt kandidatur i fjor vår var det mange som utropte ham som favoritt til å bli republikanernes nominerte presidentkandidat. I stedet ble det motvind, Donald Trump og dårlige resultater. En opptur fikk han imidlertid i nominasjonsvalget i New Hampshire i forrige uke med 11 prosents oppslutning og fjerdeplass. I det siste har han også gjort en god figur under debatter og direktesendte folkemøter. Les også: Obama er overbevist om at Trump ikke blir presidentNå håper han at familiens hjelp kan bidra til godkjente resultater i dagens valg. Tidligere denne uken dukket storebror George W. opp på et valgmøte, og i går var det altså mamma Bush som ga sin støtte. – Jeg elsker moren min, sa Bush til VG da vi møtte ham etterpå. – Det er veldig bra å ha henne med ut på kampanje. Hun er elsket av amerikanere, så det er alltid bra å ha henne med. Folk elsker å møte henne. Da han fikk høre at vi er fra Norge brøt han ut: – Vet du hva favorittserien min er, spør han og svarer selv umiddelbart: – Lilyhammer! Den tidligere Florida-guvernøren signerte bilde etter bilde til fansen mens han pratet med oss. – Jeg elsket den serien, men de kommer ikke til å lage mer. Det er skandaløst! Det er min favorittserie gjennom alle tider, fortsetter han og spør lattermildt: – Er det en sann historie om hvordan folk er på Lillehammer eller er den overdrevet? Les også: Trump: – Du er den største løgneren, du er trolig verre enn Jeb Bush63-åringen begynner å fortelle folk som står rundt ham og venter på autografer og selfies om «Lilyhammer»: Om det tidligere medlemmet av New York-mafiaen som flyttes til Lillehammer gjennom FBIs vitnebeskyttelsesprogram. – Har du vært på Lillehammer? – Nei, men jeg har vært i Oslo, svarer Bush og vil vite hvor langt det er fra Lillehammer til Oslo. I en av de ferskeste meningsmålingene blant republikanske velgere i Sør-Carolina fra NBC News og Wall Street Journal ligger Bush på fjerdeplass med 13 prosent av stemmene. Øverst troner forretningsmannen Donald Trump (69), som i lang tid har hatt en stor ledelse på de øvrige kandidatene, men i det siste har Texas-senator Ted Cruz (45) sørget for et mindre vindu. I den aktuelle meningsmålingen har Trump 28 prosent, mens Cruz ligger på 23. På tredjeplass ligger Florida-senator Marco Rubio (44) med 15 prosent. Mens republikanernes øyner er rettet mot Sør-Carolina, er demokratenes fokus på Nevada – hvor de demokratiske velgerne i dag går til valg. Der er det svært jevnt mellom Hillary Clinton (68) og Bernie Sanders (74), men de siste meningsmålingene viser en knapp ledelse til Clinton. Les også: Dommerdødsfall skaper politisk klinsj i USA
Hun er 90 år og har sett både ektemannen og eldstesønnen som presidenter. Nå gir Barbara Bush en hjelpende hånd til sønnen Jeb (63).